ΓΡΑΠΤΗ ΕΡΩΤΗΣΗ P-0276/98 υποβολή: Sirkka-Liisa Anttila (ELDR) προς την Επιτροπή (5 Φεβρουαρίου 1998)

Θέμα: Σοβαρό εμπόδιο για τις εξαγωγές γεωργικών προοόντων, ιδίως τυριού, η μη βιώσιμη πολιτική εξαγωγών της Ευρωπαοκής Ένωσης

Ο τρόπος της Ευρωπαϊκής Ένωσης να διαχειρίζεται τις εξαγωγές γεωργικών προϊόντων σε χώρες εκτός της Ένωσης δεν έχει καταστήσει, μέχρι σήμερα, δυνατή την καθιέρωση μιας βιώσιμης δραστηριότητας στον τομέα των εξαγωγών. Η μη βιώσιμη πολιτική εξαγωγών και η αβεβαιότητα εν σχέσει με τη χορήγηση πιστοποιητικών για τις εξαγωγές εμποδίζουν αναπόφευκτα τη διεξαγωγή του εμπορίου και οδηγούν σε μείωση των τιμών των προϊόντων που προορίζονται για εξαγωγή. Η κατάσταση αυτή καθίσταται ακόμη προβληματικότερη για τα προϊόντα των οποίων η ποιότητα δεν βελτιώνεται κατά τη διάρκεια της αποθήκευσης. Το τυρί αποτελεί σημαντικό εξαγώγιμο προϊόν για την ΕΕ, του οποίου οι εξαγωγές εμποδίζονται υπερβολικά σε μακροπρόθεσμη βάση από τις διατάξεις, μεταξύ άλλων, της ΓΣΔΕ. Η πολιτική εξαγωγών στον τομέα του τυριού αποτελεί φαύλο κύκλο. Όταν διακόπτεται η χορήγηση πιστοποιητικών εξαγωγής, τα αποθέματα μεγαλώνουν με αποτέλεσμα να αυξάνεται ολοένα και περισσότερο η ανάγκη για εξαγωγή. Αυτή, με τη σειρά της, ενδέχεται να προκαλέσει μείωση των τιμών των προοριζομένων για εξαγωγή προϊόντων, γεγονός το οποίο δεν συμφέρει ούτε την Ένωση.

Σήμερα ισχύουν τρεις κλάσεις εν σχέσει με την καταβολή επιστροφών κατά την εξαγωγή: μία για τη Ρωσία και την υπόλοιπη Ανατολική Ευρώπη, μία για τις ΗΠΑ και μία για όλες τις άλλες χώρες. Η Ευρωπαϊκή Ένωση οφείλει να χαράξει μια πιο βιώσιμη πολιτική για τις εξαγωγές γεωργικών προϊόντων προκειμένου να καταστούν οι εξαγωγές της Ένωσης πιο ευέλικτες σε σύγκριση με το παρελθόν και να καταστεί δυνατή η είσπραξη όσο το δυνατόν υψηλοτέρων τιμών στην αγορά για τα προϊόντα εξαγωγής, γεγονός το οποίο θα ωφελούσε οικονομικά και την ΕΕ.

Ποιά μέτρα προτίθεται να λάβει η Επιτροπή για την αύξηση της ευελιξίας και τη βελτίωση της βιωσιμότητας των εξαγωγών γεωργικών προϊόντων, ιδίως τυριού, από την ΕΕ προκειμένου να επιτύχει ένα όσο το δυνατόν υψηλότερο επίπεδο τιμών για τα προϊόντα που προορίζονται για εξαγωγή;

Απάντηση του κ. Fischler εξ ονόματος της Επιτροπής (3 Μαρτίου 1998)

Το αξιότιμο μέλος του Κοινοβουλίου καλείται να ανατρέξει στη γραπτή ερώτηση Ε-2836/96 του κ. Viola ((ΕΕ C 91 της 20.03.1997 )), στην οποία η Επιτροπή εκθέτει λεπτομερώς τους περιορισμούς που απορρέουν από τη Γενική Συμφωνία Δασμών και Εμπορίου (ΓΣΔΕ) και υποδεικνύει τα μέσα που διαθέτει, αφενός, για την τήρηση των αναληφθεισών υποχρεώσεων που ορίζει η συμφωνία και, αφετέρου, για τη διατήρηση κατά το μέγιστο των κοινοτικών εξαγωγών στο διεθνές εμπόριο γαλακτοκομικών προϊόντων. Επιπλέον, καθορίζονται τα κριτήρια διαφοροποίησης ή ενδεχόμενης κατάργησης των επιστροφών για ορισμένους προρισμούς. Τέλος, σύμφωνα με την αποκτηθείσα εμπειρία, θεσπίστηκε σύστημα τριπλής διαφοροποίησης των επιστροφών για τα τυριά, προκειμένου να μειωθούν στο ελάχιστον οι επιπτώσεις από τα μέτρα τα οποία επέβαλαν οι περιορισμοί της ΓΣΔΕ.

Από την 1η Οκτωβρίου 1997 που τέθηκε σε ισχύ η γεωγραφική διαφοροποίηση κανένα νέο μέτρο δεν κρίθηκε απαραίτητο. Έκτοτε, η Επιτροπή διαπιστώνει, με ικανοποίηση, ότι το ανωτέρω μέτρο συνέβαλε, κατά τρόπο αποφασιστικό, στην επίτευξη της επιθυμητής, εκ μέρους του αξιότιμου μέλους του Κοινοβουλίου, σταθερότητας των επιστροφών για τα τυριά.

Όσον αφορά τις πιο μακροπρόθεσμες προοπτικές, το αξιότιμο μέλος του Κοινοβουλίου καλείται να ανατρέξει στο «Προγράμμα Δράσης 2000 ((Έγγρ. COM (97) 2000 τελικό ))» και στις προτάσεις που απορρέουν από αυτό.